Ο **Αλέξης Γκόλφης** (Αθήνα, 9 Μαρτίου 1948 – 5 Αυγούστου 2007) ήταν Έλληνας ηθοποιός, που έγινε γνωστός στο ευρύ τηλεοπτικό κοινό από το ρόλο του Μανωλιού στη σειρά "Ο Χριστός ξανασταυρώνεται", στα μέσα της δεκαετίας του 1970. Το πραγματικό του όνομα ήταν Αλέξανδρος Γκολφινόπουλος και κατά την εφηβεία του υπήρξε θαυμάσιος παίχτης επιτραπέζιας αντισφαίρισης και έπαιζε σε ομάδα Α' κατηγορίας.

Πορεία ως ηθοποιός
------------------

Έκανε τα πρώτα του βήματα στον κινηματογράφο, παίζοντας πολύ μικρούς ρόλους σε ταινίες του Θανάση Βέγγου, με το όνομα "Άλεξ Γκόλφης" στους τίτλους. Η μεγάλη του στιγμή ήταν στην τηλεόραση, όταν ο σκηνοθέτης Βασίλης Γεωργιάδης του ανέθεσε το ρόλο του Μανωλιού-Χριστού στη συγκλονιστική σειρά από το ομώνυμο μυθιστόρημα του Νίκου Καζαντζάκη, το 1975-76. Εκτός από αυτή τη σειρά όμως, συμμετείχε και σε πολλές άλλες παραγωγές της ελληνικής τηλεόρασης που σημείωσαν τεράστια επιτυχία, όπως "Λόγω τιμής" και "Η απόδραση" (1996).

Τελευταία χρόνια και θάνατος
----------------------------

Τα τελευταία χρόνια της ζωής του ήταν πολύ δύσκολα και ο ηθοποιός έπαιρνε για χρόνια ουσίες. Ο Αλέξης Γκόλφης είχε παραδεχθεί ο ίδιος ότι ο κόσμος τον αναγνώριζε συχνά στον δρόμο τον σταματούσε, βλέποντας στο πρόσωπό του εκείνο του Χριστού. Η τελευταία του εμφάνιση ήταν σε μεσημεριανή εκπομπή όπου μιλούσε, με αξιοπρέπεια, για το δράμα που ζούσε. Πέθανε στις 5 Αυγούστου 2007 σε ηλικία 59 ετών, μόνος και αβοήθητος. Ο θάνατός του αποκαλύφθηκε έπειτα από δύο μήνες, στις 9 Οκτωβρίου 2007. Από τον Αύγουστο του 2007 ο Γκόλφης βρισκόταν στο νεκροτομείο και κανείς δεν τον είχε αναζητήσει. Μόλις το μεσημέρι της 9ης Οκτωβρίου αποκαλύφθηκε ότι ο άτυχος ηθοποιός άφησε την τελευταία του πνοή στις αρχές Αυγούστου. Ζούσε, άστεγος και ρακοσυλλέκτης, στην πλατεία Κολιάτσου. Τα τελευταία δέκα χρόνια ζούσε σε ένα άθλιο σπίτι στα Πατήσια .

Σύμφωνα με πληροφορίες του Στέφανου Χίου –ο οποίος επιμελήθηκε άρθρο στην εφημερίδα "Εσπρέσο"- από κατοίκους της περιοχής, ο Αλέξης Γκόλφης «τον τελευταίο καιρό έπινε πολύ γυρνώντας σαν σκιά στους σκοτεινούς δρόμους». Όπως είπαν οι ίδιοι, ένιωσε αδιαθεσία, μεταφέρθηκε ημιλιπόθυμος στον Ερυθρό Σταυρό και λίγη ώρα αργότερα κατέληξε από οξύ καρδιακό επεισόδιο.

Η ΕΡΤ, τιμώντας την προσφορά του καλλιτέχνη και παλαιού συνεργάτη της, αποφάσισε να γίνει η κηδεία του με δαπάνη της. Η ταφή έγινε στις 11 Οκτωβρίου 2007 από το Νεκροταφείο Ζωγράφου.

Φιλμογραφία
-----------

| Έτος | Τίτλος | Ρόλος |
| --- | --- | --- |
| 1967 | *Ο γαμπρός μου ο προικοθήρας* | άνδρας στον χορό |
| *Βοήθεια! Ο Βέγγος φανερός πράκτωρ 000* |  |
| 1969 | *Θυμήσου αγάπη μου* |  |
| 1975 | *Συνωμοσία στην Μεσόγειο* |  |
| 1989 | *Η γυναίκα που έβλεπε τα όνειρα* | δολοφόνος |
| 1990 | *Ολέθρια συνάντηση (Qualcosa in più)* | Ηλίας |
| 1994 | *Τέλος εποχής* | πατέρας Γιώργου |
| 1997 | *Ο αδερφός μου και εγώ* | αγοραστής σπιτιού |

Τηλεοπτικό θέατρο
-----------------

|  |  |  |
| --- | --- | --- |
| 1973 | Λευκές νύχτες | ΕΙΡΤ |

Τηλεταινίες
-----------

|  |  |  |
| --- | --- | --- |
| 1996 | Η απόδραση | ΕΤ2 |

Τηλεοπτικές σειρές
------------------

|  |  |  |
| --- | --- | --- |
| 1973 | Επικίνδυνα βήματα | ΥΕΝΕΔ |
| 1975 | Ο Χριστός ξανασταυρώνεται | ΕΙΡΤ |
| 1990 | Ξενοδοχείο Αμόρε | MEGA |
| 1991 | Φάκελος Αμαζών | ΑΝΤ1 |
| 1995 | Σκορπιός : φωτογραφίες | MEGA |
| 1996 | Λόγω τιμής | MEGA |
| 1999 | Η συκοφαντία του αίματος | ΕΤ1 |

Παραπομπές
----------

1. ↑  «Cosmo.gr - 'Έφυγε" ο Αλέξης Γκόλφης». Αρχειοθετήθηκε από το πρωτότυπο στις 13 Οκτωβρίου 2007. Ανακτήθηκε στις 11 Οκτωβρίου 2007.
2. ↑  «Daily Media News: Έφυγε ο Αλέξης Γκόλφης». Αρχειοθετήθηκε από το πρωτότυπο στις 23 Οκτωβρίου 2007. Ανακτήθηκε στις 23 Οκτωβρίου 2007.
3. ↑  «ΕΡΤ - Πρόγραμμα Τηλεόρασης & Ραδιοφώνου». *ΕΡΤ*. Ανακτήθηκε στις 19 Ιανουαρίου 2023.
4. ↑  «Επτά ταινίες του νέου ελληνικού κινηματογράφου έρχονται στο ΕRTFLIX». *Το Ποντίκι*. 2 Μαρτίου 2022. Ανακτήθηκε στις 19 Ιανουαρίου 2023.
5. ↑  «8 ταινίες για να δεις απόψε στην τηλεόραση αν μείνεις σπίτι». *Παράλλαξη*. 25 Οκτωβρίου 2019. Ανακτήθηκε στις 19 Ιανουαρίου 2023.

Πηγές
-----

* Φιλμογραφία του ηθοποιού
* Έλληνες - Ελληνίδες ηθοποιοί
* Θόδωρος Έξαρχος: "Έλληνες ηθοποιοί - Αναζητώντας τις Ρίζες" - Βραβείο Ακαδημίας Αθηνών
* 90lepta.com